Tom Behnke (KF), 2010-11-23:
Tak for muligheden for at drøfte ytringsfrihed igen.
Tak, fordi vi trods uenighederne har et højt humør, så der trods alt kan komme lidt humor ind i det.
Det tror jeg faktisk er noget af det, der knytter sig meget tæt til ytringsfriheden, nemlig at ud over at man selv kan ytre sig, respekterer man, at andre også ytrer sig, og at andre kan have en anden holdning.
Og det er helt fint, at andre kan have en anden holdning, og det kan oven i købet nogle gange være sådan, at vi sidder og griner lidt ad hinanden, i al venskabelighed.
Så tak for, at vi kan have en debat og diskussion om ytringsfriheden.
Det har vi jo med jævne mellemrum her i Folketinget, og det tror jeg er rigtig godt, også selv om der ikke er kommet noget nyt frem siden sidst.
Men jeg tror, det er meget godt, at vi jævnligt har en drøftelse af noget af det allervigtigste her i samfundet, nemlig ytringsfriheden, for så får vi lige taget temperaturen på, hvordan det står til med den ytringsfrihed, hvor det er nogle mener at skoen trykker i dag – er det lidt anderledes, end det var for et halvt år siden eller for et helt år siden?
Og på den måde vil ytringsfriheden jo hele tiden kunne spejle sig i samfundet og i samfundets udvikling.
Som konservativ mener jeg, at ytringsfrihed er en kæmpe fordel i et oplyst demokratisk samfund.
Jeg mener faktisk, det er hele forudsætningen for det, at alle kan deltage i debatten og sige deres mening – i modsætning til i diktaturer, hvor der er nogle få, der bestemmer, hvem der må sige noget, og bestemmer, hvad de må sige.
Det er samfund, der går i stå, som ruller baglæns; det kan vi jo se de steder, hvor der er diktatur.
Derfor er demokrati og ytringsfrihed hele forudsætningen for, at vi som mennesker udvikler os.
Det er hele forudsætningen for, at samfund kan udvikle sig og komme videre.
Vores sameksistens i samfundet som mennesker, det, at vi er noget for hinanden, forudsætter en ytringsfrihed, således at man kan få lov til at sige sin mening, og at meninger kan brydes.
Det betyder også utrolig meget for et samfunds udvikling, at alle er vel oplyste.
Altså, det, at vi er oplyste, er vi jo kun, fordi nogle andre har fået lov til at ytre sig; ellers ville vi ikke være oplyste.
Og et oplyst demokratisk samfund er klart en fordel for alle, der er en del af det samfund.
Når vi så ytrer os, er det vigtigt, at vi holder en ordentlig debat om emnet – uden angreb på mennesker.
Vi skal gå efter bolden og ikke efter manden.
Og der har vi jo nogle bestemmelser i vores straffelov, bl.a. racismeparagraffen og blasfemiparagraffen, og jeg kan røbe i dag, at Det Konservative Folkeparti ikke har ændret standpunkt, hvad det angår.
Vi mener, at begge bestemmelser er gode nok, som de er.
Vi ønsker ikke, at de skal afskaffes.
Jeg tror, at det vil være sundt, at vi til evig tid bliver ved med at diskutere indholdet i dem.
Jeg tror også, det er vigtigt, at vi ser på, hvordan de pågældende paragraffer bliver brugt og benyttet.
Men vi har ingen intentioner om at ændre på dem, endsige afskaffe dem.
Det er jo vigtigt, når vi taler om ytringsfrihed, at vi sikrer ytringsfriheden for alle.
Her er de offentligt ansattes ytringsfrihed jo blevet nævnt flere gange.
Der er nogle, der mere end andre, synes, det er meget vigtigt, at vi især taler om de offentligt ansattes ytringsfrihed.
Jeg synes, at de skal den samme ytringsfrihed som alle mulige andre; til gengæld skal de så også have den.
Derfor er det også godt at se, dels at vi altid har en debat om det, dels at vi herinde – alle som en – står sammen og ytrer os og siger: Vi mener, at alle offentligt ansatte selvfølgelig har ytringsfrihed.
Det er oven i købet kommet så vidt, at regeringen har sørget for i 2006 at udsende en vejledning til alle offentligt ansatte fra Justitsministeriets side, sådan at man der præcis kan se, hvad man skal, og hvad man ikke skal, hvordan man skal gebærde sig for nu at sikre sig sin ytringsfrihed.
Det er også blevet nævnt af nogle ordførere i dag, at man kunne ophæve nogle af de her paragraffer, altså at der skal være sådan fuldstændig fri ytringsfrihed.
Det vil jeg gerne udfordre lidt, sådan rent retorisk i hvert fald, ved at spørge, om der slet ikke skal være nogen grænser for ytringsfriheden.
Altså, skal trusler også være lovlige?
Det er også en art ytringer, kan man sige.
Skal det være lovligt?
Er trusler, injurier, urigtige sigtelser noget, der skal lovliggøres?
Nej, selvfølgelig skal det ikke det, og det mener hr. Ammitzbøll heller ikke.
Dermed får vi jo understreget, at selv hr. Ammitzbøll har grænser for, hvad ytringsfriheden må bruges eller misbruges til.
Det, der er væsentligt at understrege, er, at vi har ytringsfrihed i Danmark, og som ministeren sagde: Ytringsfriheden lever og har det godt i Danmark.